Spørgsmålene står i kø, efter der dagen før jul blev ryddet et fredet Natura2000-området omkring en række nedstyrtnixngstruede sommerhuse i Lønstrup. I fredagens nyhedsudsendelse kunne udlejeren af en bulldozer og en gravemaskine kun fortælle, at han kun har en email-adresse at sende en stor faktura på mange tusinde kroner til. Han påstår, at han hverken har skrevet navn eller andet ned på vedkommende. - Vi lejer somme tider maskiner ud uden fører. Der er ikke noget hokus-pokus i det. Bagefter kan jeg godt se, at jeg skulle have skrevet nummeret ned på ham, der ringede, men det gjorde jeg ikke. Jeg fik en mailadresse, og så stoler jeg egentligt på det, siger udlejeren af de store maskiner, Henrik Svenningsen fra HS Dræning. Han vil ikke tage ansvar for, hvad kunderne bruger hans maskineri til. - Vi har et firma og lejer maskiner ud. Hvis man vil, kan man få en gravemaskine eller en bulldozer leveret hjemme i din have og køre op og ned af Alperne, alt det du vil. Det er jeg fuldstændig ligeglad med, siger han i fredagens nyhedsudsendelse, som du kan se herunder. Henrik Svenningsen er ikke den eneste, der har travlt med at skyde ansvaret fra hoften. Unicon fralægger sig også ansvar Danmarks størstebetonleverandør, ​Unicon, hvis betonkanon dumpede beton direkte ud over skrænten ved det nyligt ryddede område, vil heller ikke ud med, hvem der har hyret dem til opgaven, der klart strider mod al lovgivning på området. - Når en kunde bestiller beton antager vi, at kunden har de nødvendige tilladelser til det byggeri hvori betonen indgår. Kunden har ansvaret for korrekt involvering af relevante myndigheder, skriver Unicons direktør, Søren Holm Christensen i et skriftligt svar til TV2 Nord. Han ønsker ikke at svare på TV2 Nords spørgsmål til sagen. Heller ikke hvem der har hyret Unicon til opgaven. Unicon slipper nok ikke for ansvar i sagen, mener en juraprofessor fra Aarhus Universitet. - Loven er ret utvetydig. Der gælder ikke noget ansvarsfraskrivende helle, hvor man bare kan give los, overtræde loven og henvise til, at der er nogle andre, der har ansvaret. Den går ikke, siger Lasse Lund Madsen. Han mener, at en topprofessionel virksomhed som Unicon burde vide bedre. - For professionelle aktører gælder der temmeligt snævre grænser for, hvor dum man har lov at være. Unicon kan ikke fraskrive sig ansvar i sagen, siger juraprofessor Lasse Lund Madsen. Sommerhusejere er tavse I Hjørring Kommune er man mildest talt forundret og forbavset over, at nogen har valgt at tilsidesætte alle frednings- og EU-regler og jævne klitterne med jorden for i stedet at skubbe sand og jord ud over skrænten. - Jeg troede, det var løgn. Jeg troede simpelthen, at det var løgn, sagde Ole Ørnbøl (S), der er formand for teknik- og miljøudvalget i Hjørring Kommune, da han ved selvsyn besøgte området forleden. Hjørring Kommune overvejer sammen med Kystdirektoratet nu at politianmelde episoden til politiet. Ole Ørnbøl mistænker lokale sommerhusejere for at stå bag, men ingen af sommerhusejerne på Bredningen i Lønstrup har besvaret TV2 Nords henvendelser - uagtet at store entreprenørmaskiner har kørt deres grunde op og skubbet jordmasserne ud over skrænten kun få meter væk. Som man kan se på de følgende billeder, må det uundgåeligt være svært for sommerhusejerne ikke at have bemærket, at der er sket store ændringer på deres grunde, der altså ligger i fredet området omfattet af EU-lovgivning. Ifølge TV2 Nords oplysninger, er det en gruppe sommerhusejere, der står bag rydningen af området. Andre sommerhusejere i området, hvis sommerhuse ikke direkte er truet af nedstyrtning, udtrykker utilfredshed med gerningen overfor TV2 Nord. Det er trods adskillige forsøg ikke lykkedes at få nogle af de berørte sommerhusejere i tale. TV2 Nord følger sagen.

Opsummering:
Ingen vil ud med, hvem der står bag rydningen af fredet areal omkring udsatte sommerhuse i Lønstrup.